b"\n_START_ARTICLE_\nTrenet de la Marina\n_START_PARAGRAPH_\nEl Trenet de la Marina \xc3\xa9s un ferrocarril de via estreta que connecta la ciutat d'Alacant amb D\xc3\xa9nia, al llarg d'un recorregut de quasi cent quil\xc3\xb2metres que discorre de manera paral\xc2\xb7lela a la costa. Connecta importants localitats tur\xc3\xadstiques com Benidorm, La Vila Joiosa, Altea, Calp o les mateixes Alacant i D\xc3\xa9nia._NEWLINE_En els seus gaireb\xc3\xa9 cent anys d'hist\xc3\xb2ria ha sigut gestionada per diverses empreses sent en l'actualitat responsabilitat de Ferrocarrils de la Generalitat Valenciana que est\xc3\xa0 fent un gran esfor\xc3\xa7 inversor per a modernitzar la l\xc3\xadnia convertint-la en el modern TRAM Metropolit\xc3\xa0 d'Alacant.\n_START_SECTION_\nOrigen\n_START_PARAGRAPH_\nEl 23 de mar\xc3\xa7 de 1882 el govern concedeix a Juan Bautista Lafora l'autoritzaci\xc3\xb3 per a l'estudi de la construcci\xc3\xb3 d'un ferrocarril que unira Alacant amb La Vila Joiosa aix\xc3\xad com d'un altre per a unir D\xc3\xa9nia i Altea. Poc despr\xc3\xa9s, el 13 de maig de 1882 li \xc3\xa9s concedit l'estudi de viabilitat de la connexi\xc3\xb3 entre La Vila Joiosa i Altea. El 7 d'abril de 1883 es denega l'estudi de les tres l\xc3\xadnies per separat, ja que es consideren com una l\xc3\xadnia \xc3\xbanica de via ampla encara que l'1 d'agost de 1889 una orde del rei Alfons XIII permet la construcci\xc3\xb3 de la l\xc3\xadnia si b\xc3\xa9 com a ferrocarril de via estreta._NEWLINE_Vista la lentitud de la construcci\xc3\xb3 de la l\xc3\xadnia l'any 1901 Juan Bautista Lafora ven a l'enginyer de mines Jos\xc3\xa9 Carbonell els drets del ferrocarril qui constitueix el 3 de juliol de 1902 la Companyia de Ferrocarrils d'Alacant. La intenci\xc3\xb3 de la nova companyia era inaugurar el primer tram el 19 de mar\xc3\xa7 de 1903 per\xc3\xb2 l'obra es va anar retardant-se a causa de problemes amb les expropiacions sent-li concedida una pr\xc3\xb2rroga de d\xc3\xadhuit mesos per part del govern el 5 de maig de 1905 a la que s'afegiria una altra de tres anys de tal manera que el 18 de juny de 1910 caduca la concessi\xc3\xb3 sent confiscada per l'estat el 28 de juliol de 1910 i adquirit en subhasta el tram entre La Vila Joiosa i D\xc3\xa9nia per Boffinet Solms i Cia el 27 de setembre de 1910 que constitueix la Companyia dels Ferrocarrils Estrat\xc3\xa8gics i Secundaris d'Alacant iniciant la construcci\xc3\xb3 el 13 de febrer de 1911._NEWLINE_D'altra banda, el tram entre Alacant i La Vila Joiosa \xc3\xa9s adquirit en subhasta p\xc3\xbablica pel senyor Willy Solms el 4 de juliol de 1911 comen\xc3\xa7ant les obres el 8 d'octubre de 1911._NEWLINE_Despr\xc3\xa9s d'aquest llarg per\xc3\xadode per fi el 28 d'octubre de 1914 s'inauguren els trams entre Alacant i La Vila Joiosa i La Vila Joiosa i Altea havent d'esperar el tram entre Altea i D\xc3\xa9nia fins a l'11 de juliol de 1915.\n_START_SECTION_\nTransport de mercaderies\n_START_PARAGRAPH_\nDes del moment de la inauguraci\xc3\xb3 de la l\xc3\xadnia pel fet que la zona a qu\xc3\xa8 servia no estava tan densament poblada com ara es va realitzar un intens aprofitament d'ella per al transport de mercaderies. Per a aix\xc3\xb2 el 23 de febrer de 1935 es concedeix perm\xc3\xads a Cobertes i Teulades S.A que estava construint el port d'Altea perm\xc3\xads perqu\xc3\xa8 circularen trens de roques des del ramal de les pedreres de Les Quintanes al ramal del port d'Altea. El dit perm\xc3\xads va caducar el 10 de gener de 1945 si b\xc3\xa9 les instal\xc2\xb7lacions no es van desmantellar fins als anys 50._NEWLINE_A m\xc3\xa9s, en 1936 s'inaugura el Ramal del Port que connectava el trenet de la Marina des de l'estaci\xc3\xb3 Alacant-La Marina fins al port d'Alacant, construint un baixador en aquest \xc3\xbaltim. Aquest ramal es va mantindre operatiu fins al 27 d'abril de 1967._NEWLINE_Finalment el 15 de febrer de 1955 es concedeix perm\xc3\xads a l'empresa Ciments del Mediterrani S.A. per a la construcci\xc3\xb3 d'un ramal que connectara les seues instal\xc2\xb7lacions en les proximitats de D\xc3\xa9nia amb el trenet de la Marina. La vida d'aquest ramal va acabar l'any 1971 que es va tancar la f\xc3\xa0brica de ciments pel seu alt poder de contaminaci\xc3\xb3 encara que no es va desmantellar la via fins a l'any 1984.\n_START_SECTION_\nFerrocarrils Espanyols de Via Estreta\n_START_PARAGRAPH_\nDespr\xc3\xa9s d'un breu per\xc3\xadode d'un any en qu\xc3\xa8 el trenet de la Marina era administrat per Explotaci\xc3\xb3 de Ferrocarrils per l'Estat la reorganitzaci\xc3\xb3 de la dita empresa va conduir a la creaci\xc3\xb3 en 1965 de FEVE. Aquest canvi d'administraci\xc3\xb3 va suposar importants canvis per al trenet de la Marina, ja que des d'aquest moment els trens de passatgers podien continuar fins a Carcaixent per l'esbossa que unia ambudes ciutats a trav\xc3\xa9s de la localitat de Gandia, car eren gestionades per la mateixa empresa. Per a aix\xc3\xb2 es va tancar l'estaci\xc3\xb3 terme de l'esbossa Carcaixent-D\xc3\xa9nia (coneguda com a D\xc3\xa9nia-ESA) passant a utilitzar com a cap\xc3\xa7alera la de D\xc3\xa9nia-Nord._NEWLINE_No obstant aix\xc3\xb2 aquest sistema d'explotaci\xc3\xb3 va ser molt breu, ja que l'11 de juliol de 1969 es va tancar al tr\xc3\xa0fic el tram entre Carcaixent i Gandia el que va implicar la p\xc3\xa8rdua de la connexi\xc3\xb3 amb RENFE establida a penes quatre anys abans. Finalment el tram entre D\xc3\xa9nia i Gandia va ser tancat al tr\xc3\xa0fic l'11 de febrer de 1974. Aquests tancaments van suposar un greu colp al desenvolupament econ\xc3\xb2mic de la zona que es vol esmenar mitjan\xc3\xa7ant la reobertura d'aquest corredor en via ampla.\n_START_SECTION_\nFerrocarrils de la Generalitat Valenciana\n_START_PARAGRAPH_\nA causa de l'evoluci\xc3\xb3 del proc\xc3\xa9s auton\xc3\xb2mic la gesti\xc3\xb3 de les l\xc3\xadnies de FEVE al Pa\xc3\xads Valenci\xc3\xa0 (el Trenet de la Marina i el Trenet de Val\xc3\xa8ncia) va ser cedida al novembre de 1986 a la Generalitat Valenciana que va crear per a aix\xc3\xb2 l'empresa p\xc3\xbablica Ferrocarrils de la Generalitat Valenciana.\n_START_SECTION_\nTRAM Metropolit\xc3\xa0 d'Alacant\n_START_PARAGRAPH_\nAquest nou per\xc3\xadode s'ha caracteritzat per la renovaci\xc3\xb3 de les instal\xc2\xb7lacions i l'adequaci\xc3\xb3 d'aquestes a la nova realitat social de les localitats per les quals discorre el trenet de la Marina. Per aix\xc3\xb2 el 17 de mar\xc3\xa7 de 1999 es va posar en servei de manera experimental el tram de tramvia entre Porta del Mar i Albufereta Platja ambd\xc3\xb3s en la ciutat d'Alacant. L'objectiu \xc3\xa9s reconvertir l'antiga l\xc3\xadnia del trenet de la Marina en un tramvia metropolit\xc3\xa0 en la ciutat d'Alacant a la que s'afegiran noves l\xc3\xadnies que la comuniquen amb el seu \xc3\xa0rea metropolitana aix\xc3\xad com la creaci\xc3\xb3 d'un nucli de serveis urbans entorn de Benidorm. A m\xc3\xa9s es mantindran els serveis de rodalia des d'Alacant a D\xc3\xa9nia mitjan\xc3\xa7ant les noves unitats de tren tramvia adquirides recentment si b\xc3\xa9 no es detindran en totes les estacions.\n_START_SECTION_\nLim\xc3\xb3n Express\n_START_PARAGRAPH_\nAquesta l\xc3\xadnia t\xc3\xa9 l'honor de comptar amb el primer tren tur\xc3\xadstic d'Espanya el conegut Lim\xc3\xb3n Express. Aquest tren que efectua el recorregut Benidorm-Gata de Gorgos-Benidorm sense parades va comen\xc3\xa7ar a circular l'1 de juny de 1971 gr\xc3\xa0cies a la iniciativa d'un promotor tur\xc3\xadstic brit\xc3\xa0nic amb cotxes de fusta recuperats de la l\xc3\xadnia D\xc3\xa9nia-Carcaixent constru\xc3\xafts en els anys vint i restaurats convenientment. L'objectiu \xc3\xa9s atraure turistes a una localitat no tan freq\xc3\xbcentada com la de Gata de Gorgos perqu\xc3\xa8 coneguen els seus vins i la seua artesania._NEWLINE_En l'actualitat i des del 27 de maig de 2005 es troba susp\xc3\xa9s el servei pel mal estat dels cotxes, i locomotores i per les millores efectuades en la l\xc3\xadnia que li impedeixen la seua eixida des de Benidorm.\n_START_SECTION_\nTrensnochador\n_START_PARAGRAPH_\nAquest servei nocturn es va posar en marxa en 1988 i funciona exclusivament els mesos de juliol i agost. D\xc3\xb3na cobertura a les diverses discoteques i zones d'oci existents al llarg del recorregut del trenet en el marc d'una campanya per a evitar que els j\xc3\xb3vens agafen el cotxe despr\xc3\xa9s d'haver begut. La major prova del seu \xc3\xa8xit \xc3\xa9s el gran \xc3\xbas que ha tingut al llarg de quasi vint anys."